次韻庭藻折梅懷周秀實
作者：周紫芝
朝代：宋

paragraphs: 風流掃地難挽回，二老人物似蘇梅。
時從花底飲落雪，醉臥沙頭雙玉罍。
平時交分心相許，晚歲相思各秦楚。
孤山籬落固依然，縱有此花無此語。
周郎别去當有期，歸來不復如瓜時。
天應知客頗有恨，花亦憶君尚未遲。
我游東吳身是客，夢到江南與江北。
安得馬背如孤鴻，萬里從君聊一息。
只今春草還萋萋，會須急喚王孫歸。